LUONNOS 27.8.

**Valtioneuvoston asetus**

**elinympäristöjen kunnostus- hoito- ja ennallistamishankkeisiin vuosina 2021-2030 myönnettävästä valtionavustuksesta**

Valtioneuvoston päätöksen mukaisesti säädetään valtionavustuslain (688/2001) 8 §:n nojalla:

**1 § Soveltamisala**

Tässä asetuksessa säädetään valtion talousarvion rajoissa valtion varoista myönnettävästä valtionavustuslain (688/2001) 5 §:n 3 momentin mukaisesta erityisavustuksesta elinympäristöjen kunnostus-, hoito- ja ennallistamishankkeisiin.

**2 § Määritelmät**

Tässä asetuksessa tarkoitetaan

1. ”elinympäristöillä” soita, metsiä, perinnebiotooppeja, lintuvesiä ja –kosteikoita, pienvesiä ja rantaluontokohteita sekä uuselinympäristöjä, joille on kehittynyt arvokas lajisto
2. ”kunnostamisella” elinympäristön tilan parantamiseen tähtääviä, kertaluonteisia tai useamman vuoden välein toistettavia toimia
3. ”hoidolla” elinympäristön laadun ylläpitämiseen tai parantamiseen tähtääviä toistuvaluonteisia toimenpiteitä
4. ”ennallistamisella” kertaluonteisia toimia, joiden tarkoituksena on palauttaa heikentyneen elinympäristön rakennepiirteitä lähemmäksi luonnontilaa.

**3 § Valtionapuviranomainen**

Valtionavustuslaissa tarkoitettuna valtionapuviranomaisena tämän asetuksen nojalla myönnettävässä avustuksessa toimii elinkeino-, liikenne- ja ympäristökeskus.

**4 § Avustettavat hankkeet**

Valtionavustusta voidaan myöntää 2 §:ssä tarkoitettujen elinympäristöjen kunnostus-, hoito- ja ennallistamishankkeisiin, joilla parannetaan ja turvataan luonnon monimuotoisuutta. Valtionavustusta voidaan myöntää myös toteutettavien toimenpiteiden edellyttämiin inventointeihin ja suunnitelmiin sekä arvokkaan luonnon suojaamiseksi rakennettaviin rakenteisiin. Hankkeisiin voi sisältyä myös informaatio-ohjausta ja viestintää.

**5 § Avustuksen myöntämisen yleiset edellytykset ja rajoitukset**

Avustuksen myöntäminen perustuu kokonaisharkintaan ja arviointiin hankkeiden odotetusta vaikuttavuudesta luonnon monimuotoisuuden tilan parantamiseksi sekä kustannustehokkuudesta, laadusta ja toteuttamiskelpoisuudesta. Harkinnassa otetaan huomioon myös se, miten hankkeella saavutetut monimuotoisuushyödyt turvataan hankkeen jälkeen.

Avustusta voidaan myöntää hankkeelle, jonka toimenpiteet kohdistuvat hakijan omistuksessa olevalle alueelle tai toisen omistamalle alueelle, jos avustuksen hakija on saanut toimenpiteeseen alueen omistajan kirjallisen suostumuksen.

Avustusta ei myönnetä taloudelliseen toimintaan eikä hankkeeseen, jolle on myönnetty muuta julkista rahoitusta.

**6 § Avustuksen hakija**

Avustusta voivat hakea kunnat, kuntayhtymät ja muut kuntaomisteiset toimijat sekä yhdistykset ja säätiöt.

**7 § Avustuksen enimmäismäärä**

Myönnettävän avustuksen osuus hyväksyttävistä kokonaiskustannuksista voi olla enintään 80 prosenttia, jollei tästä poikkeamiseen ole erityistä syytä hankkeen toteuttamismuodon tai kohteen merkittävien luontoarvojen vuoksi. Erityisen syyn perusteella avustus voi olla enintään 95 prosenttia.

**8 § Hyväksyttävät kustannukset**

Avustusta voidaan myöntää seuraaviin hankkeen välttämättömiin ja kohtuullisiin kustannuksiin:

1. henkilöstökustannukset;
2. toimenpiteiden toteuttamisen välittömät ostopalveluiden, laitteiden ja tarvikkeiden hankintakustannukset;
3. toimenpiteiden toteuttamisen vaatimat välittömät inventoinnin, suunnittelun ja vaikutusten seurannan kustannukset;
4. matkakustannukset;
5. muut kuin 1-4 kohdassa tarkoitetut hankkeen toteuttamisen kustannukset.

**9 § Voimaantulo**

Tämä asetus tulee voimaan xx päivänä xxkuuta 2021 ja on voimassa 31 päivään joulukuuta 2030.